
Parlamentul României

Camera Deputaţilor

Comisia pentru muncă şi protecţie socială
	Bucureşti,
	4 februarie 2026

	Nr.
	7c-9/472/2019


Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul asupra proiectului de Lege privind reglementarea cumulului pensiilor cu câştigul salarial, trimis Comisiei pentru muncă şi protecţie socială pentru dezbatere pe fond, cu adresa 
nr. PLx 320/2019 din 1 iulie 2019.
PREŞEDINTE,
ADRIAN SOLOMON

Parlamentul României

Camera Deputaţilor

Comisia pentru muncă şi protecţie socială
	Bucureşti,
	4 februarie 2026

	Nr.
	7c-9/472/2019


R A P O R T

asupra proiectului de Lege privind reglementarea cumulului pensiilor cu câştigul salarial
În temeiul art.95 din Regulamentul Camerei Deputaţilor, republicat, cu modificările ulterioare, Comisia pentru muncă şi protecţie socială a fost sesizată, prin adresa nr. PLx 320/2019 din 1 iulie 2019, cu dezbaterea pe fond a proiectului de Lege privind reglementarea cumulului pensiilor cu câştigul salarial.
Proiectul de lege are ca obiect reglementarea cumulului pensiilor pentru limită de vârstă, atât din sistemul public de pensii, cât şi din sistemele neintegrate acestuia, cu veniturile salariale sau după caz, cu veniturile asimilate acestora, realizate din exercitarea unei activităţi pe bază de contract individual de muncă, raport de serviciu sau în baza actului de numire în cadrul autorităţilor si instituţiilor publice centrale şi locale, precum şi în cadrul regiilor autonome, societăţilor naţionale, companiilor naţionale şi societăţilor comerciale la care capitalul social este deţinut integral sau majoritar de stat ori de o unitate administrativ-teritorială.
La întocmirea prezentului raport, comisia a avut în vedere:

· avizul favorabil al Consiliului Legislativ (nr.213/21.03.2019)

· avizul negativ al Consiliului Economic şi Social (nr.1025/05.03.2019)

· avizul negativ al Comisiei juridice, de disciplină şi imunităţi 
(nr.4c-13/594/17.09.2019)

· avizul favorabil al Comisiei pentru administraţie publică şi amenajarea teritoriului (nr.4c-7/289/24.09.2019)

· avizul negativ al Comisiei pentru drepturile omului, culte şi problemele minorităţilor naţionale (nr.4c-6/467/4.09.2019)

· avizul favorabil al Comisiei pentru egalitatea de şanse pentru femei şi bărbaţi (nr.4c-20/340/7.11.2022)

· punctul de vedere, negativ, al Guvernului (nr.12141/14.11.2023).

Membrii comisiei au dezbătut proiectul de lege pe parcursul mai multor ședințe, respectiv în 3 martie 2021, 28 octombrie 2021 și 5 septembrie 2023, dezbaterile asupra proiectului de lege fiind finalizate în data de 26 ianuarie 2026.

La lucrări au participat în calitate de invitați, în conformitate cu prevederile art.56 şi 57 din Regulamentul Camerei Deputaţilor, republicat, cu modificările ulterioare:

- dna Silvia Dinică - Secretar de Stat, Ministerul Muncii, Familiei, Tineretului și Solidarității Sociale

- dl Eduard Corjescu - director general, Ministerul Muncii, Familiei, Tineretului și Solidarității Sociale.
La lucrări au participat deputații conform listei de prezență.
Raportul comisiei a fost adoptat cu unanimitate de voturi.
Proiectul de lege a fost adoptat de Senat, în calitate de primă Cameră sesizată, în şedinţa din 26 iunie 2019, în condiţiile art.75 alin.(2) teza a III-a din Constituţia României, republicată.
Camera Deputaţilor este Cameră decizională, potrivit prevederilor art.75 din Constituţia României şi ale art.92 alin.(9) pct.2 din Regulamentul Camerei Deputaţilor, republicat, cu modificările ulterioare.
În raport cu obiectul şi conţinutul său, proiectul de lege face parte din categoria legilor organice.
În urma finalizării dezbaterilor asupra proiectului de lege şi a documentelor conexe, membrii comisiei au hotărât să transmită plenului Camerei Deputaţilor prezentul raport, de respingere a proiectului de lege, întrucât nu sunt respectate normele de tehnică legislativă impuse de lege, prevederile acestuia fiind formulate într-un stil echivoc, cu erori gramaticale, ceea ce face greu de indentificat și înțeles intenţia de reglementare și de aplicare a măsurilor propuse. 
Totodată, interdicțiile și obligațiile impuse afectează atât dreptul la pensie prevăzut de art.47 alin.(2) din Constituţie, cât și dreptul la muncă consacrat prin art. 41 din legea fundamentală.

Potrivit art. 47 din Constituţia României, republicată, pensia este un drept fundamental, garantat în întregime şi se datorează pentru munca prestată în trecut. Salariul constituie retribuţia angajatului pentru munca prezentă, datorată de angajator. Instituirea unor măsuri care ar interzice cumulul pensiei cu salariul se poate realiza numai în urma unei analize atente, întrucât poate fi dificil de înlocuit o persoană cu o temeinică pregătire de specialitate şi experienţă acumulată în domeniul în care şi-a desfăşurat activitatea. Lipsa personalului cu experienţă poate produce blocaje şi dezechilibre la nivelul bunei funcţionări a instituţiilor statului.

În considerarea prevederilor constituţionale şi a jurisprudenţei Curții Constituționale interdicția propusă constituie o restrângere a dreptului la pensie şi a dreptului la muncă, în absenţa întrunirii condiţiilor de obiectivitate, rezonabilitate şi proporţionalitate, impuse de prevederile constituţionale ale art.53 referitoare la restrângerea exerciţiului unor drepturi, limitând, în chiar substanţa lor, dreptul la muncă şi dreptul la pensie.
Pentru respectarea principiului unicității reglementării în materie, potrivit art.14 din Legea nr.24/2000 privind normele de tehnică legislativă pentru elaborarea actelor normative, precum şi pentru evitarea paralelismului legislativ, ar fi trebuit ca proiectul să fie redactat sub forma unei legi de modificare şi/sau completare a actelor normative din domeniul pensiilor vizate.
PREŞEDINTE,



SECRETAR,

Adrian Solomon 


Marius-Constantin Budăi

Şef birou Lidia Vlădescu

Consilier parlamentar Sorina Szabo

